Sára Júlia

*Sebek*

Estalkonyban bujkáló csüggedés.

Mindenható csend.

Életszomj. Kevés.

Selyemcukor-álom. Fekete.

Sóhajjal betakart szent.

Elszenderedés.

Egyedül vagyunk együtt.

Sokan. Holtakkal zsúfolt karneválon.

Apámon, anyámon, Óperenciás határon túl,

lekopott rólam a kín.

A száműzöttek nyugalmával ébredek.

Nem marcangolnak csábszavak, se

édeshazug suttogások,

jövök, megyek.

Soha vissza nem fordulok.

Pipacsok nyílnak sebeimben.

Este későn megperdítik a dobot.

Mégis.

Kerekedjen a vér, a kedv,

toporzékolás helyett,

nyissatok ajtót, ablakot.

Merészeljetek. Remeték, gyilkosok, angyalok.

Ne leslyukon át nézzétek a világot!

Gyöngykoszorúkba fonjátok szét a mosolyokat.

Kihajnalodik úgyis. Harmatkaláris.

Jusson mindenkinek vigasz.